KOMISSION PÄÄTÖS,

tehty 19 päivänä heinäkuuta 1995,

miesten ja naisten yhtäläisiä mahdollisuuksia käsittelevän neuvoa-antavan komitean perustamisesta tehdyn päätöksen 82/43/ETY muuttamisesta (95/420/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

sekä katsoo, että

elin- ja työolojen jatkuva parantaminen sekä talouden tasapainoinen kehitys ovat Euroopan yhteisön tavoitteita,

Eurooppa-neuvoston kokouksessa 10 ja 11 päivänä joulukuuta 1994 valtioiden ja hallitusten päämiehet korostivat, että miesten ja naisten yhtäläiset mahdollisuudet yhdessä työttömyyden torjumisen kanssa ovat Euroopan unionin ja sen jäsenvaltioiden tärkeimpiä tehtäviä,

miesten ja naisten välinen tasa-arvo on ihmisarvon ja demokratian kannalta välttämätön ja muodostaa yhteisön oikeuden, jäsenvaltioiden perustuslakien ja muiden lakien sekä kansainvälisten ja eurooppalaisten yleissopimusten perusperiaatteen,

miesten ja naisten välisen tasa-arvoisen kohtelun periaatteen toteutumista on edistettävä paremmalla yhteistyöllä sekä näkemysten ja kokemusten vaihdolla työmarkkinaosapuolten ja komission välillä, elinten, jotka ovat jäsenvaltioissa erityisesti vastuussa yhtäläisten mahdollisuuksien edistämisestä,

neuvoston yhtäläisten mahdollisuuksien alalla antaman kuuden direktiivin, kahden suosituksen ja yhdeksän päätöslauselman (1) täydellistä täytäntöönpanoa myös käytännössä voidaan nopeuttaa huomattavasti sellaisten kansallisten elinten myötävaikutuksella, joilla on käytettävissään erityistietoverkosto,

yhtäläisiä mahdollisuuksia edistävien yhteisön toimien valmistelu, täytäntöönpano ja seuranta vaativat kiinteätä yhteistyötä jäsenvaltioiden erikoistuneiden elinten ja työmarkkinaosapuolten kanssa ja siten vakiintunutta yhteyttä näiden elinten kanssa käytäviä säännöllisiä neuvotteluita varten,

komission päätöksellä 82/43/ETY (2) perustettu miesten ja naisten yhtäläisiä mahdollisuuksia käsittelevä neuvoa-antava komitea on osallistunut merkittävällä tavalla yhteisön pyrkimyksiin asiassa ja erityisesti sen peräkkäisten yhteisön toimintaohjelmien seurantaan sekä lausunnoillaan että yhteistyöllään komission kanssa, ja

tämän komitean kokoonpano ja toimivalta on mukautettava sellaisten yhtäläisiä mahdollisuuksia edistävien toimien nykyisten suuntaviivojen ja näkymien huomioon ottamiseksi, joita kehitellään erityisesti komission 19 päivänä heinäkuuta 1995 antamassa tiedonannossa, jossa ehdotetaan uutta keskipitkän aikavälin toimintaohjelmaa asiassa; sen vuoksi on syytä muuttaa edellä mainittua päätöstä 82/43/ETY,

ON PÄÄTTÄNYT SEURAAVAA:

1 artikla

Muutetaan päätöstä 82/43/ETY seuraavasti:

1. Korvataan 2 ja 3 artikla seuraavasti:

"2 artikla

1. Komitean tehtävänä on avustaa komissiota sellaisten yhteisön toimien laatimisessa ja toteuttamisessa, joiden tarkoituksena on miesten ja naisten yhtäläisten mahdollisuuksien edistäminen, ja kannustaa kyseisiä aloja koskevien kokemusten, poliitikkojen ja käytäntöjen jatkuvaa vaihtoa jäsenvaltioiden ja asianomaisten eri elinten välillä.

2. Edellisessä kappaleessa tarkoitettujen tavoitteiden toteuttamiseksi komitea

a) avustaa komissiota yhteisön yhtäläisten mahdollisuuksien edistämiseksi toteuttamien toimien tulosten seuranta-, arviointi- ja levittämisvälineiden kehittämisessä;

b) osallistuu yhteisön toimintaohjelmien täytäntöönpanoon asiassa, erityisesti tarkastelemalla niiden tuloksia ja ehdottamalla parannuksia toteutettuihin toimiin;

c) osallistuu lausunnoillaan miesten ja naisten yhtäläisten mahdollisuuksien alalla tehtyä edistystä koskevan komission vuosikertomuksen laadintaan;

d) kannustaa tiedonvaihtoa kaikista yhtäläisten mahdollisuuksien edistämiseksi toteutetuista toimista ja tarvittaessa antaa ehdotuksia jatkotoimista, jotka voitaisiin näille toimille varata;

e) antaa lausuntoja tai toimittaa komissiolle kertomuksia joko tämän pyynnöstä tai omasta aloitteestaan kaikissa kysymyksissä, jotka liittyvät yhtäläisten mahdollisuuksien edistämiseen yhteisössä.

3. Komitean lausuntojen ja kertomusten levittämistä koskevat yksityiskohtaiset säännöt määritetään yhdessä komission kanssa. Ne voidaan julkaista miesten ja naisten yhtäläisiä mahdollisuuksia koskevan komission vuosikertomuksen liitteenä.

3 artikla

1. Komiteassa on neljäkymmentä jäsentä, eli

a) yksi edustaja jäsenvaltiota kohti miesten ja naisten yhtäläisten mahdollisuuksien edistämisestä vastuussa olevista ministeriöistä tai hallituksen elimistä. Tämän edustajan nimeää kunkin jäsenvaltion hallitus.

b) yksi edustaja jäsenvaltiota kohti kansallisista komiteoista tai järjestöistä, jotka on perustettu virallisella säädöksellä ja jotka ovat erityisesti vastuussa miesten ja naisten yhtäläisisitä mahdollisuuksista asianomaisten tahojen edustajina. Kun jäsenvaltiossa on useita näitä kysymyksiä hoitavia komiteoita tai järjestöjä, komissio vahvistaa järjestön, jolla tavoitteidensa, rakenteensa, edustavuutensa ja riippumattomuusasteensa perusteella on parhaimmat edellytykset olla edustettuna komiteassa. Sellaisten valtioiden osallistumisesta, joilla ei ole tällaisia komiteoita, huolehtivat henkilöt, jotka edustavat komission mielestä vastaavia tehtäviä hoitavia elimiä. Komissio nimittää tämän edustajan asianomaisen kansallisen komitean tai järjestön ehdotuksesta.

c) - viisi jäsentä, jotka edustavat työnantajajärjestöjä yhteisön tasolla;

- viisi jäsentä, jotka edustavat palkansaajajärjestöjä yhteisön tasolla.

Komissio nimeää nämä edustajat työmarkkinaosapuolten ehdotuksesta yhteisön tasolla.

2. Kaksi Euroopan naisten eturyhmän edustajaa osallistu tarkkailijana komitean kokouksiin.

3. Tarkkailijoina voidaan hyväksyä sellaisten kansainvälisten ja ammatillisten järjestöjen ja yhdistysten edustajat, jotka ovat tehneet asiasta asianmukaisesti perustellun hakemuksen komissiolle."

2. Korvataan 6 artikla seuraavasti:

"6 artikla

Komitean puheenjohtaja valitaan jäsenten keskuudesta. Puheenjohtajan toimikausi on yksi vuosi. Puheenjohtaja valitaan kahden kolmasosan enemmistöllä läsnäolevien jäsenten äänistä; edellytyksenä kuitenkin on, että vähintään puolet jäsenistä äänestää asian puolesta.

Kaksi varapuheenjohtajaa valitaan samalla enemmistöllä ja samoin edellytyksin. Heidän tehtävänään on toimia puheenjohtajan sijaisena esteen sattuessa. Puheenjohtajien ja varapuheenjohtajien on tultava eri jäsenvaltioista. He muodostavat komitean puheenjohtajiston, joka kokoontuu ennen kutakin komitean kokousta.

Komissio suunnittelee komitean työn kiinteässä yhteistyössä puheenjohtajan kanssa. Komissio vahvistaa yhdessä puheenjohtajan kanssa komitean kokousten esityslistaluonnoksen. Sihteeristön tehtävistä huolehtii komissiossa miesten ja naisten yhtäläisistä mahdollisuuksista vastuussa oleva komission yksikkö. Komission yksikkö valmistelee komitean kokouksista selostukset ja toimittaa ne komitealle hyväksyttäviksi."

3. Lisätään 8 artiklan 3 kohtaan seuraava:

"3. Yksi tai useampi komitean jäsen voi osallistua tarkkailijana komission toisten neuvoa-antavien komiteoiden toimintoihin ja tiedottaa niistä komitealle."

4. Korvataan 10 ja 11 artikla seuraavasti:

"10 artikla

Komitea kokoontuu komission toimipaikassa tämän kutsusta. Se pitää vähintään kaksi kokousta vuodessa.

11 artikla

Asian käsittely komiteassa perustuu komission muotoilemiin lausuntopyyntöihin ja komitean oma-aloitteisesti antamiin lausuntoihin. Ratkaisuista ei äänestetä.

Komissio voi komitean lausuntoa pyytäessään asettaa määräajan, jonka kuluessa lausunto on annettava.

Edustettuina olevien ryhmien kannanotot sisältyvät komissiolle toimitettavaan selostukseen.

Jos pyydetty lausunto saa komitean yksimielisen tuen, komitea laatii yhteiset päätelmät, jotka liitetään selostukseen."

2 artikla

Tämä päätös tulee voimaan 1 päivänä tammikuuta.

Tehty Brysselissä 19 päivänä heinäkuuta 1995.

Komission puolesta

Pádraig FLYNN

Komission jäsen

(1) Neuvoston direktiivi 75/117/ETY, annettu 10 päivänä helmikuuta 1975, miesten ja naisten samapalkkaisuuden periaatteen soveltamista koskevan jäsenvaltioiden lainsäädännön lähentämisestä (EYVL N:o L 45, 19.2.1975, s. 19).

Neuvoston direktiivi 76/207/ETY, annettu 9 päivänä helmikuuta 1976, miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa (EYVL N:o L 39, 14.2.1976, s. 40).

Neuvoston direktiivi 79/7/ETY, annettu 19 päivänä joulukuuta 1978, miesten ja naisten tasa-arvoisen kohtelun periaatteen toteuttamisesta sosiaaliturvaa koskevissa kysymyksissä, (EYVL N:o L 6, 10.1.1979, s. 24).

Neuvoston direktiivi 86/378/ETY, annettu 24 päivänä heinäkuuta 1986, miesten ja naisten tasa-arvoisen kohtelun periaatteen toteuttamisesta ammatillisissa sosiaaliturvajärjestelmissä, (EYVL N:o L 225, 12.8.1986, s. 40).

Neuvoston direktiivi 86/613/ETY, annettu 11 päivänä joulukuuta 1986, miesten ja naisten tasa-arvoisen kohtelun periaatteen soveltamisesta itsenäisiin ammatinharjoittajiin, maatalousalalla toimivat ammatinharjoittajat mukaan lukien, ja itsenäisinä ammatinharjoittajina toimivien naisten suojeluun raskauden ja synnytyksen perusteella, (EYVL N:o L 359, 19.12.1986, s. 56).

Neuvoston direktiivi 92/85/ETY, annettu 19 päivänä lokakuuta 1992, toimenpiteistä raskaana olevien ja äskettäin synnyttäneiden tai imettävien työntekijöiden turvallisuuden ja terveyden parantamisen kannustamiseksi työssä, (EYVL N:o L 348, 28.11.1992, s. 1).

Neuvoston päätöslauselma, annettu 12 päivänä heinäkuuta 1982, naisten tasa-arvoisten mahdollisuuksien edistämisestä (EYVL N:o C 186, 21.7.1982, s. 3).

Neuvoston päätöslauselma, annettu 7 päivänä kesäkuuta 1984, naisten työttömyyden vastaisista toimista (EYVL N:o C 161, 21.6.1984, s. 4).

Neuvoston ja 3 päivänä kesäkuuta 1985 neuvostossa kokoontuneiden opetusministerien päätöslauselma sisältäen tyttöjen ja poikien yhtäläisiä koulutusmahdollisuuksia koskevan toimintaohjelman (EYVL N:o C 166, 5.7.1985, s. 1).

Neuvoston toinen päätöslauselma, annettu 24 päivänä heinäkuuta 1986, naisten tasa-arvoisten mahdollisuuksien edistämisestä (EYVL N:o C 203, 12.8.1986, s. 2).

Neuvoston päätöslauselma, annettu 16 päivänä joulukuuta 1988, naisten saattamisesta uudelleen työelämään (EYVL N:o C 333, 28.12.1988, s. 1).

Neuvoston päätöslauselma, annettu 29 päivänä toukokuuta 1990, naisten ja miesten arvokkuuden suojelemisesta työelämässä (EYVL N:o C 157, 27.6.1990, s. 3).

Neuvoston päätöslauselma, annettu 21 päivänä toukokuuta 1991, yhteisön kolmannesta naisten ja miesten tasa-arvoisia mahdollisuuksia koskevasta keskipitkästä toimintaohjelmasta (1991-1995) (EYVL N:o C 142, 31.5.1991, s. 1).

Neuvoston päätöslauselma, annettu 22 päivänä kesäkuuta 1994, naisten ja miesten tasa-arvoisten mahdollisuuksien edistämisestä Euroopan rakennerahastojen toiminnan avulla (EYVL N:o C 231, 20.8.1994, s. 1).

Neuvoston päätöslauselma, annettu 27 päivänä maaliskuuta 1995, naisten ja miesten tasapuolisesta osallistumisesta päätöksentekoon (EYVL N:o L 168, 4.7.1995, s. 3).

Neuvoston suositus 84/635/ETY, annettu 13 päivänä joulukuuta 1984, naisia koskevien positiivisten toimenpiteiden edistämisestä (EYVL N:o L 331, 19.12.1984, s. 34).

Neuvoston suositus 92/241/ETY, annettu 31 päivänä maaliskuuta 1992, lastenhuollosta (EYVL N:o L 123, 8.5.1992, s. 16).

(2) EYVL N:o L 20, 28.1.1982, s. 35